Kamoo o ka Bago Mogwera wa Modimo (Jakobo 2:23)
KGAOLO YA LESOMEPEDI
1, 2. Ba bangwe ba bagwera ba Jehofa e be e le bomang?
O NYAKA mogwera wa mohuta mang? O nyaka motho yo a go ratago. Motho yo a go tlwaetšego le wena o mo tlwaetšego. Motho yo a nago le botho le dika tšeo o di ratago.
2 Jehofa Modimo o kgetha batho ba itšego gore e be bagwera ba gagwe. Ka mohlala, Aborahama e be e le yo mongwe wa bagwera ba Jehofa. (Jesaya 41:8; Jakobo 2:23) E bile Jehofa o be a rata Dafida. O ile a re Dafida e be e le ‘monna yo a kwanago le pelo ya gagwe.’ (Ditiro 13:22) Le gona moporofeta Daniele e be e le motho yo a “rategago kudu” go Jehofa.—Daniele 9:23.
3. Ke ka baka la’ng Aborahama, Dafida le Daniele e be e le bagwera ba Jehofa?
3 Go tlile bjang gore Aborahama, Dafida le Daniele e be bagwera ba Jehofa? Jehofa o ile a botša Aborahama gore: “O kwele lentšu la ka.” (Genesi 22:18) Jehofa e ba mogwera wa bao ba mo kwago ka pelo ka moka. Gaešita le setšhaba sa batho e ka ba bagwera ba gagwe. Jehofa o ile a hlalosetša setšhaba sa Isiraele gore: “Ekwang lentšu la ka gomme nna ke tla ba Modimo wa lena, lena la ba batho ba ka.” (Jeremia 7:23) Ka gona le wena o swanetše go kwa Jehofa ge e ba o tloga o nyaka go ba mogwera wa gagwe.
JEHOFA O ŠIRELETŠA BAGWERA BA GAGWE
4, 5. Jehofa o šireletša bjang bagwera ba gagwe?
4 Beibele e re Jehofa o nyaka ditsela tša “gore a bontšhe matla a gagwe bakeng sa bao ba mmotegelago ka dipelo ka moka.” (2 Dikoronika 16:9) Go Psalme 32:8, Jehofa o holofetša bagwera ba gagwe gore: “Ke tla dira gore o be le temogo gomme ka go ruta tsela yeo o swanetšego go sepela ka yona. Ke tla nea keletšo leihlo la ka le le go wena.”
5 Lenaba le matla le nyaka go re thibela go ba bagwera ba Modimo. Eupša Jehofa o nyaka go re šireletša. (Bala Psalme 55:22.) Re hlankela Jehofa ka pelo ka moka ka ge re le bagwera ba gagwe. Re a mmotegela gaešita le ge re le ka tlase ga maemo a thata. Le gona re na le kgodišego e swanago le yeo mopsalme a bego a na le yona. O ile a ngwala ka Jehofa gore: “Ka gobane o ka letsogong la ka la le letona, nka se šišinywe.” (Psalme 16:8; 63:8) Sathane o re thibela bjang go ba bagwera ba Modimo?
MAAKA AO SATHANE A A BOLETŠEGO KA BATHO
6. Sathane o ile a bolela maaka afe ka batho?
6 Go Kgaolo 11 re ithutile gore Sathane o ile a belaela tsela ya Jehofa ya go buša le go mo thomeletša ka gore o bolela maaka le gore ga a na tekatekano ka go se dumelele Adama le Efa gore ba ikgethele seo se nepagetšego le seo se fošagetšego. Puku ya Beibele ya Jobo e re ruta gore Sathane e bile o belaela maikemišetšo a batho bao ba nyakago go ba bagwera ba Modimo. Sathane o bolela gore ba hlankela Modimo ka baka la seo ba se hwetšago go Yena, e sego ka gobane ba Mo rata. Sathane o bolela le gore a ka dira gore motho le ge e le ofe a hlanogele Modimo. Anke re boneng seo re ka ithutago sona go Jobo le kamoo Jehofa a ilego a mo šireletša ka gona.
7, 8. (a) Jehofa o be a ikwa bjang ka Jobo? (b) Sathane o ile a re’ng ka Jobo?
7 Jobo e be e le mang? E be e le monna wa go loka yo a phetšego mengwaga e ka bago e 3 600 e fetilego. Jehofa o boletše gore ka nako yeo go be go se na motho wa go swana le yena mo lefaseng. Jobo o be a hlompha Modimo ka mo go tseneletšego gomme a hloile go dira bobe. (Jobo 1:8) Ee, Jobo e be e le mogwera wa kgonthe wa Jehofa.
8 Sathane o ile a bolela gore Jobo o be a hlankela Modimo ka ge a be a nyaka go ikhola. Sathane o ile a re go Jehofa: “Na ga se wena o mo ageleditšego ka legora [goba fense], yena le bohle ba ntlo ya gagwe gotee le se sengwe le se sengwe seo a nago le sona go mo dikologa? O šegofaditše modiro wa diatla tša gagwe gomme diruiwa tša gagwe tšona di tletše gohle lefaseng. Eupša, hle otlolla seatla sa gago o kgwathe selo se sengwe le se sengwe se a nago le sona gomme o bone ge e ba a ka se go roge mahlong.”—Jobo 1:10, 11.
9. Jehofa o ile a dumelela Sathane gore a dire’ng?
9 Sathane o ile a latofatša Jobo ka gore o hlankela Jehofa ka baka la dilo tšeo a di hwetšago go Yena. Le gona Sathane o ile a re a ka kgona go dira gore Jobo a se sa hlankela Jehofa. Jehofa ga se a ka a dumelelana le Sathane, eupša o ile A dumelela Sathane gore a leke Jobo go bona ge e ba a mo hlankela ka gobane a Mo rata.
SATHANE O HLASELA JOBO
10. Sathane o ile a hlasela Jobo bjang, gona Jobo o ile a arabela bjang?
10 Sa pele, Sathane o ile a diriša batho ba itšego gore ba utswe goba ba bolaye diruiwa ka moka tša Jobo. Ke moka Sathane o ile a bolaya ba bantši ba bahlanka ba Jobo. Jobo ile a lahlegelwa ke dilo ka moka. Ge Sathane a hlasela Jobo la mafelelo, o ile a bolaya bana ba gagwe ba lesome ka ledimo. Eupša Jobo o ile a dula a botegela Jehofa. Beibele e re: “Go tše ka moka Jobo ga se a ka a dira sebe goba a bolela gore Modimo o dirile selo le ge e le sefe se se fošagetšego.”—Jobo 1:12-19, 22.
Jehofa o ile a putsa Jobo ka ge a ile a mmotegela
11. (a) Ke’ng se sengwe seo Sathane a ilego a se dira Jobo? (b) Jobo o ile a arabela bjang?
11 Sathane ga se a ka a fela matla. O ile a leka Modimo ka go bolela gore: “Otlolla seatla sa gago o kgwathe go fihla lerapong la gagwe le nameng ya gagwe gomme o bone ge e ba a ka se go roge mahlong.” Ka gona Sathane o ile a otla Jobo ka bolwetši bjo šoro. (Jobo 2:5, 7) Le mo lekgeng le, Jobo o ile a botegela Jehofa. O ile a re: “Ke tla ba ka hwa ke se ka lahla potego ya ka!”—Jobo 27:5.
12. Jobo o ile a hlatsela bjang gore Sathane o bolela maaka?
12 Jobo o be a sa tsebe selo ka taba ya gore Sathane o be a mo latofatša le gore go re’ng a be a tlaišega gakaakaa. O be a nagana gore Jehofa ke yena a mmakelago mathata. (Jobo 6:4; 16:11-14) Eupša Jobo o ile a dula a botegela Jehofa. Ga bjale go be go se na pelaelo gore Jobo o be a se na boithati. E be e le mogwera wa Modimo ka gobane a Mo rata. Ditatofatšo tša Sathane ka moka e be e le maaka!
13. Ditlamorago tša potego ya Jobo e bile dife?
13 Gaešita le ge Jobo a be a sa tsebe seo se bego se direga legodimong, o ile a botegela Modimo gomme a hlatsela gore Sathane ke yo mobe. Jehofa o ile a putsa Jobo ka ge a be a mmotegela.—Jobo 42:12-17.
KAMOO SATHANE A GO LATOFATŠAGO KA GONA
14, 15. Sathane o latofatša banna ka moka le basadi ka’ng?
14 O ka ithuta dilo tše bohlokwa go seo se ilego sa diragalela Jobo. Lehono, Sathane o re latofatša ka gore re hlankela Jehofa ka gore re nyaka se sengwe go Yena. Go Jobo 2:4, Sathane o boletše gore: “Se sengwe le se sengwe seo motho a nago le sona o tla se gafa ka baka la moya wa gagwe.” Ka gona, Sathane o latofatša banna ka moka le basadi ka gore ba na le boithati, e sego feela Jobo. Mengwaga e makgolo ka morago ga gore Jobo a hwe, Sathane o be a sa dutše a nyatša Jehofa le go latofatša bahlanka ba gagwe. Ka mohlala, go Diema 27:11 re bala gore: “Morwa wa ka, hlalefa gomme o thabiše pelo ya ka, gore ke kgone go fetola yo a nkwerago [goba yo a nnyatšago].”
15 O ka kgetha go kwa Jehofa gomme wa ba mogwera wa Gagwe yo a botegago, ka go re’alo wa hlatsela gore Sathane o bolela maaka. Gaešita le ge e ba o swanetše go dira diphetogo tše dikgolo bophelong bja gago gore o be mogwera wa Modimo, ye ke phetho e kaone yeo o ka e dirago! Phetho ye ke e kgolo kudu. Sathane o bolela gore o ka se botegele Modimo ge o na le mathata. O leka go re goketša gore re se botegele Modimo. Bjang?
16. (a) Ke mekgwa efe yeo Sathane a e dirišago go leka go re thibela go hlankela Jehofa? (b) Ke mokgwa ofe wo Sathane a ka o dirišago go leka go go thibela go hlankela Jehofa?
16 Sathane o diriša mekgwa e fapafapanego go leka go re thibela go ba bagwera ba Modimo. O re hlasela “go swana le tau e rorago, a nyaka yo a kago go mo metša.” (1 Petro 5:8) O se ke wa makala ge bagwera ba gago, ditho tša lapa goba ba bangwe ba leka go go thibela gore o ithute Beibele le go dira se se nepagetšego. O ka ikwa eka o hlasetšwe. * (Johane 15:19, 20) Le gona Sathane o itira “morongwa wa seetša.” Ka gona a ka leka go re goketša gore re se kwe Jehofa. (2 Bakorinthe 11:14) Mokgwa o mongwe wo Sathane a o dirišago go leka go re thibela go hlankela Jehofa ke go re dira gore re nagane gore ga re swanelege go hlankela Modimo.—Diema 24:10.
EKWA MELAO YA JEHOFA
17. Ke ka baka la’ng re ekwa Jehofa?
17 Ge re ekwa Jehofa, re bontšha gore Sathane o bolela maaka. Ke’ng se se tlago go re thuša go kwa Modimo? Beibele e re: “O rate Jehofa Modimo wa gago ka pelo ya gago ka moka, ka moya wa gago ka moka le ka matla a gago ka moka.” (Doiteronomio 6:5) Re kwa Jehofa ka gobane re mo rata. Ge tsela yeo re ratago Jehofa ka yona e dutše e gola, re tla nyaka go dira selo se sengwe le se sengwe seo a re kgopelago gore re se dire. Moapostola Johane o ngwadile gore: “Se ke seo lerato la Modimo le se bolelago, gore re boloke ditaelo tša gagwe gomme ditaelo tša gagwe ga di boima.”—1 Johane 5:3.
18, 19. (a) Tše dingwe tša dilo tšeo Jehofa a rego di fošagetše ke dife? (b) Re tseba bjang gore Jehofa ga a re kgopele go dira selo seo re ka se kgonego go se dira?
18 Eupša tše dingwe tša dilo tšeo Jehofa a re botšago gore di fošagetše ke dife? Go na le mehlala e itšego ka lepokising leo le rego: “ Hloya Seo Jehofa a se Hloilego.” Mathomong, o ka nagana gore tše dingwe tša dilo tše di lokile. Eupša ge o bala ditemana tša Beibele gomme o naganišiša ka tšona, o tla kgona go bona bohlale bja go kwa melao ya Jehofa. Le gona o ka lemoga gore o swanetše go dira diphetogo bophelong bja gago. Le ge ka dinako tše dingwe se se ka se be bonolo, eupša ge e ba o dira diphetogo tšeo, o tla ba le khutšo le lethabo tšeo di tlišwago ke go ba mogwera yo a botegago wa Modimo. (Jesaya 48:17, 18) Re tseba bjang gore go a kgonega gore re dire diphetogo tše?
19 Jehofa ga a ke a re kgopela gore re dire selo le ge e le sefe seo re ka se kgonego go se dira. (Doiteronomio 30:11-14) Ka ge e le Mogwera wa kgonthe, o re tseba gabotse go feta kamoo re itsebago ka gona. O tseba bokgoni bja rena le mafokodi a rena. (Psalme 103:14) Moapostola Paulo o re kgothaletša gore: “Modimo o a botega gomme a ka se le lese le lekwa go feta kamoo le ka kgonago go kgotlelela ka gona, eupša ge go etla moleko o tla bula tsela ya go tšwa e le gore le kgone go o kgotlelela.” (1 Bakorinthe 10:13) Re ka kgodišega gore Jehofa ka mehla o tla re fa matla a go dira se se nepagetšego. O tla go fa “matla a fetago a tlwaelegilego” go go thuša go kgotlelela maemo a thata. (2 Bakorinthe 4:7) Ka morago ga gore Paulo a bone kamoo Jehofa a ilego a mo thuša ka gona dinakong tše bjalo, o itše: “Dilong tšohle ke na le matla ka baka la yo a mphago matla.”—Bafilipi 4:13.
ITHUTE GO RATA SEO MODIMO A SE RATAGO
20. Ke dika dife tša Jehofa tšeo o swanetšego go di ekiša, gona ka baka la’ng?
20 Ge e ba re nyaka go ba bagwera ba Jehofa, re swanetše go kgaotša go dira dilo tšeo Jehofa a rego di fošagetše, eupša re se ke ra felela moo. (Baroma 12:9) Bagwera ba Modimo ba rata seo a se ratago. Ba hlaloswa lengwalong la Psalme 15:1-5. (Bala.) Bagwera ba Jehofa ba ekiša dika tša gagwe e bile ba bontšha “lerato, lethabo, khutšo, go se fele pelo, botho, toko, tumelo, boleta le boitshwaro.”—Bagalatia 5:22, 23.
21. O ka ithuta bjang go bontšha dika tšeo Modimo a di ratago?
21 O ka ithuta bjang go bontšha dika tšeo tše dibotse? O swanetše go ithuta seo Jehofa a se ratago ka go bala le go ithuta Beibele ka mehla. (Jesaya 30:20, 21) Ge o dutše o dira se, tsela yeo o ratago Jehofa e tla gola, gomme o tla nyaka go mo kwa.
22. Mafelelo e tla ba afe ge o ekwa Jehofa?
22 Diphetogo tšeo o swanetšego go di dira bophelong bja gago di ka swantšhwa le go hlobola diaparo tša kgale gomme wa apara tše mpsha. Beibele e re o swanetše go ‘hlobola semelo sa kgale’ gomme o “apare semelo se sefsa.” (Bakolose 3:9, 10) Gaešita le ge go ka se be bonolo, ge re dira diphetogo tše ebile re ekwa Jehofa, o re holofetša “moputso o mogolo.” (Psalme 19:11) Ee, kgetha go kwa Jehofa gomme o bontšhe gore Sathane o bolela maaka. Hlankela Jehofa ka gobane o mo rata ka lerato le le se nago boithati, e sego ka gobane o nyaka go hwetša moputso nakong e tlago. Ge o ka dira bjalo, o tla ba mogwera wa kgonthe wa Modimo!
^ par. 16 Se ga se bolele gore Sathane o laola batho bao ba lekago go go thibela go ithuta Beibele. Eupša Sathane ke “modimo wa lefase le,” gomme “lefase ka moka le rapaletše matleng a [gagwe].” Ka gona ga go makatše ge batho ba bangwe ba leka go re thibela go hlankela Jehofa.—2 Bakorinthe 4:4; 1 Johane 5:19.
HLOYA SEO JEHOFA A SE HLOILEGO
Boitshwaro bjo bo gobogilego bja thobalano
Lefitiko 20:10, 13, 15, 16; Baroma 1:24, 26, 27, 32; 1 Bakorinthe 6:9, 10
Doiteronomio 18:9-13; 1 Bakorinthe 10:21, 22; Bagalatia 5:20, 21
Go rapela medimo ya diswantšho
1 Bakorinthe 10:14
1 Bakorinthe 5:11
Lefitiko 6:2, 4; Baefeso 4:28
Go bolela maaka
Diema 6:16, 19; Bakolose 3:9; Kutollo 22:15
Psalme 11:5; Diema 22:24, 25; Maleaki 2:16; Bagalatia 5:20, 21
Polelo e sa hlwekago le go seba
Lefitiko 19:16; Baefeso 5:4; Bakolose 3:8
Go diriša madi gampe
Genesi 9:4; Ditiro 15:20, 28, 29
Go gana go hlokomela lapa la gago
Go tsenela dintwa goba dipolotiki
Jesaya 2:4; Johane 6:15; 17:16
Go kgoga le go diriša dihlaretagi gampe
Mareka 15:23; 2 Bakorinthe 7:1
THEREŠO 1: BAGWERA BA JEHOFA BA A MO KWA
“Ekwang lentšu la ka gomme nna ke tla ba Modimo wa lena, lena la ba batho ba ka.”—Jeremia 7:23
Na go a kgonega gore o be mogwera wa Modimo?
Aborahama o ile a ba mogwera wa Jehofa ka gobane o ile a kwa Modimo gomme a ba le tumelo go Yena.
2 Dikoronika 16:9
Jehofa o tla thuša bao ba mo kwago.
Psalme 25:14; 32:8
Jehofa o nea bagwera ba gagwe temogo.
Jehofa o tla thekga bagwera ba gagwe.
THEREŠO 2: JOBO E BE E LE MOGWERA WA MODIMO GOMME O ILE A DULA A BOTEGA
“Go tše ka moka Jobo ga se a ka a dira sebe goba a bolela gore Modimo o dirile selo le ge e le sefe se se fošagetšego.”—Jobo 1:22
Sathane o ile a hlasela Jobo bjang, gona Jobo o ile a arabela bjang?
Jobo 1:10, 11
Sathane o ile a bolela gore Jobo o be a na le boithati e bile a sa rate Modimo.
Jobo 1:12-19; 2:7
Jehofa o ile a dumelela Sathane gore a tšeele Jobo selo se sengwe le se sengwe, le gona Sathane o ile a otla Jobo ka bolwetši bjo šoro.
Jobo o be a sa tsebe gore ke ka baka la eng a be a tlaišega kudu ka tsela ye, eupša o ile a dula a botega.
THEREŠO 3: SATHANE O LEKA GO GO AROŠA GO JEHOFA
“Se sengwe le se sengwe seo motho a nago le sona o tla se gafa ka baka la moya wa gagwe.”—Jobo 2:4
Sathane o leka bjang go fediša segwera sa rena le Jehofa?
2 Bakorinthe 11:14
Sathane o a re leka gore re se kwe Jehofa.
O leka go re dira gore re ikwe eka ga re swanelege go hlankela Jehofa.
Sathane o a re tlaiša.
Kgetha go kwa Jehofa gomme o be mogwera wa gagwe yo a botegago. Se se tla hlatsela gore Sathane o bolela maaka.
THEREŠO 4: RE KWA JEHOFA KA GOBANE RE A MO RATA
“Se ke seo lerato la Modimo le se bolelago, gore re boloke ditaelo tša gagwe.”—1 Johane 5:3
O ka dira’ng gore o be mogwera wa Jehofa?
Bontšha gore o rata Modimo. Se se tla go thuša gore o mo kwe.
Jesaya 48:17, 18
Ekwa Jehofa gomme ka mehla o tla holega.
Tseba gore le ka mohla Jehofa a ka se go kgopele gore o dire selo seo o ka se kgonego go se dira.
Dira se se nepagetšego, gomme Jehofa o tla go nea matla ao o a hlokago.
Go Phela ka Tsela Yeo e Thabišago Modimo (Karolo 3)
Jehofa Modimo, Mmopi wa legodimo le lefase, o re nea taletšo le kholofetšo.